Nacrt prijedloga 
	
Na temelju članka 15. stavka 2. Zakona o javnoj nabavi („Narodne novine“, broj 120/16., 114/22. i 48/26.) i članka 16. Statuta Općine Karojba („Službene novine Grada Pazina“ br. 09/13, 02/18, 24/20 i 16/21), Općinsko vijeće Općine Karojba, na prijedlog Općinskog načelnika Općine Karojba, na sjednici održanoj dana ______. godine, donijelo je

ODLUKU O PROVEDBI POSTUPKA
JEDNOSTAVNE NABAVE

I. OPĆE ODREDBE

Članak 1.
Ovom se Odlukom uređuju postupci, pravila i uvjeti za nabavu robe i usluga te provedba projektnih natječaja Općine Karojba (u daljnjem tekstu: Naručitelj) čija je procijenjena vrijednost bez poreza na dodanu vrijednost (u daljnjem tekstu: procijenjena vrijednost) manja od 50.000,00 eura te za nabavu radova čija je procijenjena vrijednost manja od 100.000,00 eura (u daljnjem tekstu: jednostavna nabava), na koju se, sukladno odredbi članka 12. stavka 1. Zakona o javnoj nabavi (u daljnjem tekstu: ZJN 2016), isti ne primjenjuje.
U provedbi postupaka nabave robe, usluga i radova te projektnih natječaja iz stavka 1. ovoga članka, osim odredbi ove Odluke, obvezno se primjenjuju i drugi važeći zakonski i podzakonski propisi te interni akti Naručitelja koji se odnose na pojedini predmet nabave, uz osobito poštivanje načela javne nabave.
Postupci jednostavne nabave provode se na jedan od načina: ili putem modula jednostavne nabave u EOJN RH ili primjenom elektroničkih sredstava komunikacije i/ili pisanih sredstava komunikacije koja nisu elektronička.
Pojmovi i izrazi koji se koriste u ovome Pravilniku, a koji imaju rodno značenje, odnose se jednako na muški i ženski rod.

Članak 2.
Pojedini pojmovi imaju sljedeće značenje:
1. EOJN RH – Elektronički oglasnik javne nabave RH
2. Modul jednostavne nabave – modul EOJN RH za provedbu jednostavne nabave
3. Ovlaštene osobe naručitelja – osobe koje provode postupke jednostavne nabave
4. Odluka o pokretanju nabave – dokument kojim Općinski načelnik Općine Karojba pokreće postupak jednostavne nabave

Članak 3.
Pripremu postupka provodi Jedinstveni upravni odjel Općine Karojba (u daljnjem tekstu: JUO), a postupak provodi ovlaštena osoba za javnu nabavu. Pripremu i provedbu postupaka jednostavne nabave za nabave vrijednosti jednake ili veće od 15.000,00 eura bez PDV-a provodi Stručno povjerenstvo naručitelja koje imenuje Općinski načelnik.
Plan nabave donosi se na temelju iskazanih potreba. Postupci jednostavne nabave moraju biti usklađeni s Planom nabave naručitelja, izuzev predmeta nabave procijenjene vrijednosti manje od 5.000,00 eura bez PDV-a.

Članak 4.
O sukobu interesa na odgovarajući način primjenjuju se odredbe Zakona o javnoj nabavi, osobito u smislu poštivanja načela javne nabave iz čl.4 Zakona o javnoj nabavi i sprečavanju, prepoznavanju i uklanjanju sukoba interesa sukladno odredbama članka 75. do 83. Zakona o javnoj nabavi.

Članak 5.
Postupci jednostavne nabave ovisno o procijenjenoj vrijednosti provode se na sljedeći način:
1. Nabava radova, roba i/ili usluga procijenjene vrijednosti manje od 15.000,00 eura provodi se izdavanjem narudžbenice jednom gospodarskom subjektu. Narudžbenicu izdaje Jedinstveni upravni odjel, a potpisuju je Općinski načelnik Općine Karojba ili Pročelnik Jedinstvenog upravnog odjela Općine Karojba. Ovisno o predmetu nabave sa gospodarskim subjektom temeljem dostavljene ponude može se sklopiti ugovor.
2. Nabave od 15.000,00 do 25.000,00 eura (robe/usluge) / 45.000,00 eura (radovi) – provodi se postupak u modulu jednostavne nabave EOJN RH bez javne objave
3. Nabave iznad 25.000,00 eura (robe/usluge) / 45.000,00 eura (radovi) – provodi se postupak u modulu jednostavne nabave EOJN RH sa javnom objavom

II. PRIPREMA I POKRETANJE POSTUPKA
Članak 6.
U svrhu pripreme postupaka jednostavne nabave provodi se analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama upravnih tijela Naručitelja.
Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti.
Odluku o pokretanju postupka jednostavne nabave donosi Općinski načelnik Općine Karojba.
Odluka o pokretanju nabave mora sadržavati: 
– opis predmeta nabave,
– procijenjenu vrijednost, 
– izvor sredstava,
– tehničke specifikacije,
– prijedlog gospodarskih subjekata (ako je primjenjivo).

III. POSTUPAK JEDNOSTAVNE NABAVE

Provedba postupka jednostavne nabave procijenjene vrijednosti do 15.000,00 eura bez PDV-a

Članak 7.
	Nabavu roba, radova i usluga procijenjene vrijednosti  do 15.000,00 eura bez PDV-a naručitelj provodi izdavanjem narudžbenice ili sklapanjem ugovora.
	Prije sklapanja narudžbenice ili ugovora iz ovog članka mogu se tražiti ponude, pojašnjenja i razne informacije od potencijalnih ponuditelja, na način da se ponuditeljima omogući komunikacija putem elektroničkih sredstava.
	Narudžbenica obavezno sadrži podatke: Naručitelja robe ili usluge (adresu, OIB), Isporučitelja robe ili usluge (adresu, OIB), Redni broj narudžbenice, Datum ispostavljanja narudžbenice, Rok isporuke, Način otpreme, Rok i način plaćanja, Naziv robe ili usluga, jedinicu mjere, količinu, cijenu (bez PDV-a), Program, aktivnost/projekt i podskupinu proračuna Općine Karojba iz koje će se izvršiti plaćanje.
	Narudžbenicu izdaje Jedinstveni upravni odjel, a potpisuje ih Općinski načelnik Općine Karojba.
	Ukoliko se nabava provodi sklapanjem ugovora isti mora sadržavati najmanje sve sastojke koje sadrži i narudžbenica uz ostale odredbe koje može sadržavati ovisno o predmetu nabave.
	Ugovor sklapa Općinski načelnik.

Provedba postupka jednostavne nabave procijenjene jednake ili veće od 15.000,00 eura bez PDV-a do procijenjene vrijednosti 25.000,00 eura bez PDV-a za robu i usluge te 45.000,00 eura bez PDV-a za radove

Članak 8.
Postupak jednostavne nabave procijenjene vrijednosti jednake ili veće od 15.000,00 eura bez PDV-a do 25.000,00 eura bez PDV-a za robu i usluge te do 45.000,00 eura bez PDV-a za radove započinje danom donošenja Odluke o početku postupka jednostavne nabave, koju donosi Općinski načelnik.
Odluka o početku postupka jednostavne nabave minimalno sadrži sljedeće podatke: naziv predmeta nabave, procijenjena vrijednost nabave, broj gospodarskih subjekata kojima se šalje poziv na dostavu ponuda te rok za dostavu poziva. 
Nabavu roba, radova i usluga procijenjene vrijednosti jednake ili veće od 15.000,00 eura bez PDV-a a manje od 25.000,00 eura bez PDV-a za robu i usluge te manje od 45.000,00 eura bez PDV-a za radove, naručitelj provodi slanjem Poziva na dostavu ponuda na adrese minimalno tri gospodarska subjekta putem modula jednostavne nabave u Elektroničkom oglasniku javne nabave Republike Hrvatske (dalje: EOJN RH).
Stručno povjerenstvo naručitelja pregledava i ocjenjuje ponude na temelju uvjeta i zahtjeva iz poziva na dostavu ponude, te sastavlja pripadajuće zapisnika i upisnike sukladno procedurama omogućenim putem odgovarajućeg modula EOJN RH.
Odluka o odabiru donosi Općinski načelnik na temelju obavljenog pregleda i ocjene ponuda, a dostavlja se ponuditeljima putem odgovarajućeg modula EOJN RH.

Provedba postupka jednostavne nabave procijenjene jednake ili veće od 25.000,00 eura bez PDV-a, a manje od 50.000,00 eura bez PDV-a za robu i usluge te jednake ili veće od 45.000,00 eura, a manje od 100.000,00 bez PDV-a  za radove

Članak 9.
	Postupak jednostavne nabave procijenjene vrijednosti jednake ili veće od 25.000,00 eura bez PDV-a, a manje od 50.000,00 eura bez PDV-a za robu i usluge te vrijednosti jednake ili veće od 45.000,00 eura bez PDV-a, a manje od 100.000,00 eura bez PDV-a za radove započinje danom donošenja Odluke o početku postupka jednostavne nabave, koju donosi Općinski načelnik.
	Odluka o početku postupka jednostavne nabave minimalno sadrži sljedeće podatke: naziv predmeta nabave, procijenjena vrijednost nabave, rok za dostavu ponude te odredbu da se nabava vrši putem javne objave u modulu jednostavne nabave EOJN RH.
	Nabavu procijenjene vrijednosti jednake ili veće od 25.000,00 eura bez PDV-a, a manje od 50.000,00 eura bez PDV-a za robu i usluge te vrijednosti jednake ili veće od 45.000,00 eura bez PDV-a, a manje od 100.000,00 eura bez PDV-a za radove, naručitelj provodi putem javne objave u modulu jednostavne nabave EOJN RH.
	Poziv na dostavu ponude može se objaviti na web stranici naručitelja.
Kriterij za odabir ponude je najniža cijena ili ekonomski najpovoljnija ponuda.
Mogu se odrediti uvjeti za isključenje ponuditeljima sukladno mogućnostima koje su predviđene odgovarajućim modulom EOJN RH te uvjeti pravne, poslovne i financijske sposobnosti ponuditelja, kao i uvjete tehničke i stručne sposobnosti sukladno mogućnostima koje su predviđene odgovarajućim modulom EOJN RH.

Članak 10.
	Stručno povjerenstvo naručitelja pregledava i ocjenjuje ponude na temelju uvjeta i zahtjeva iz poziva na dostavu ponude, te sastavlja pripadajuće zapisnika i upisnike sukladno procedurama omogućenim putem odgovarajućeg modula EOJN RH.
Postupak se provodi kroz odgovarajući modul EOJN RH, te se tijekom roka za dostavu ponuda može izmijeniti ili dopuniti poziv na dostavu ponude. Gospodarski subjekti mogu tijekom roka za dostavu ponuda zatražiti dodatne informacije, objašnjenja ili izmjene u vezi s pozivom na dostavu ponude, a Naručitelj je obvezan u primjerenom roku dati odgovor, dodatne informacije i objašnjenja te u slučaju značajnih izmjena poziva na dostavu ponude primjereno produžiti rok za dostavu ponuda. Naručitelj nije obvezan dati odgovor, dodatne informacije i objašnjenja ako je zahtjev zaprimljen na dan koji je određen kao rok za dostavu ponuda.
Ponude otvara najmanje jedan član stručnog povjerenstva naručitelja.
Odluka o odabiru donosi Općinski načelnik na temelju obavljenog pregleda i ocjene ponuda, a dostavlja se ponuditeljima putem odgovarajućeg modula EOJN RH. 
Iznimke od javne objave dopuštene su u slučajevima: prethodni postupak bez valjanih ponuda, tehnički ili umjetnički razlozi, zaštita isključivih prava i iznimna žurnost.

Članak 11.
	Naručitelj u postupku jednostavne nabave može od gospodarskog subjekta tražiti sljedeće vrste jamstva:
1. jamstvo za ozbiljnost ponude za slučaj odustajanja ponuditelja od svoje ponude u roku njezine valjanosti, 
2. jamstvo za uredno ispunjenje ugovora za slučaj povrede ugovornih obveza,
3. jamstvo za otklanjanje nedostataka u jamstvenom roku za slučaj da nalogoprimac u jamstvenom roku ne ispuni obveze otklanjanja nedostataka koje ima po osnovi jamstva ili s naslova naknade štete,
4. jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem pojedine djelatnosti.
	Bez obzira koje je jamstvo za ozbiljnost ponude naručitelj odredio, ponuditelj može dati novčani polog u traženom iznosu.
	Jamstvo za ozbiljnost ponude određuje se u apsolutnom iznosu koji ne smije biti viši od 5% procijenjene vrijednosti nabave.
	Trajanje jamstva za ozbiljnost ponude ne smije biti kraće od roka valjanosti ponude.

Članak 12.
	Ako postoje razlozi za poništenje postupka jednostavne nabave, naručitelj bez odgode donosi Odluku o poništenju postupka jednostavne nabave.
	Odluka o poništenju postupka sadrži: podatke o naručitelju, predmet nabave, obrazloženje razloga poništenja, datum donošenja i potpis odgovorne osobe.

V. PONUDA
Članak 13.
Ponuda mora biti izrađena u skladu s pozivom, na hrvatskom jeziku, potpisana i dostavljena u propisanom roku.

Rok mirovanja
Članak 14.
Za nabave iznad 15.000,00 eura primjenjuje se rok mirovanja od 3 dana, osim ako je zaprimljena samo jedna ponuda.

VII. PRAVNA ZAŠTITA
Članak 15.
Na Odluku o odabiru ili odluku o poništenju nabave čija je procijenjena vrijednost jednaka ili veća od 15.000,00 eura bez PDV-a gospodarski subjekt ima pravo na prigovor Općinskom načelniku u roku od 8 dana od dana objave odluke.
Općinski načelnik donosi odluku kojom odlučuje o prigovoru.

VIII. SKLAPANJE I IZMJENA UGOVORA
Članak 16.
Ugovor se sklapa nakon izvršnosti odluke o odabiru. 
Izmjene ugovora dopuštene su samo u skladu sa Zakonom.

IX. IZVRŠENJE UGOVORA
Članak 17.
JUO prati izvršenje ugovora, kontrolira rokove, količine, kvalitetu i financijsku realizaciju.

X. REGISTAR UGOVORA I EVIDENCIJE
Članak 18.
Evidencija o sklopljenim ugovorima vodi se u elektroničkom obliku sukladno propisima o javnoj nabavi u obliku registra ugovora putem Elektroničkog oglasnika javne nabave. 
	Sva dokumentacija nastala u postupcima javne nabave čuva se najmanje 4 godine.	

XI. PRIJELAZNE I ZAVRŠNE ODREDBE

Članak 19.
[bookmark: _GoBack]Postupci započeti prije stupanja na snagu ove Odluke dovršavaju se sukladno Odluci o provedbi postupaka jednostavne nabave (Službene novine Grada Pazina br. 11/24).

Članak 20.
Stupanjem na snagu ove Odluke prestaje se primjenjivati Odluka o provedbi postupaka jednostavne nabave (Službene novine Grada Pazina br. 11/24),
Ova Odluke objavljuje se u Službenim novinama Grada Pazina i Općina Cerovlje, Gračišće, Karojba, Lupoglav i Sv. Petar u Šumi a stupa na snagu 01. rujna 2026. godine.


KLASA: 
URBROJ: 
Karojba, 

OPĆINSKO VIJEĆE OPĆINE KAROJBA

                                                                                 Predsjednik Općinskog vijeća
Elvis Sinčić
